SKRIFTLIG FORESPØRGSEL E-0371/01

af Reinhold Messner (Verts/ALE) til Kommissionen

(15. februar 2001)

Om: Det koncessionerede selskab Brescia-Padova og motorvejen Valdastico

Uden anvendelse af en offentlig udbudsprocedure blev aftalen mellem det koncessionerede selskab for motorvejen Brescia-Padova og ANAS (Azienda Nazionale Autonoma Strade), det italienske statslige organ, som forvalter vejnettet, i maj 2000 forlænget med yderligere ni år (til 2011).

På grundlag af det såkaldte Ciampi-Costa-direktiv(1) kan motorvejskoncessioner undtagelsesvis forlænges udelukkende med det formål at bilægge eksisterende stridsspørgsmål (manglende afgiftsreguleringer, anerkendelse af det arbejde, der blev udført i forbindelse med verdensmesterskaberne i 1990 og Christoffer Colombus-festlighederne i 1992, andre eventuelle stridsspørgsmål, som den offentlige anklagemyndighed skal anmodes om udtalelse om). I det pågældende tilfælde blev forlængelsen imidlertid begrundet med konstruktionen af nye motorvejsforbindelser, bl.a. den såkaldte A31 Valdastico, som skal forbinde Vicenza og Rovigo (forbindelse A4-A31) med en længde på 60 km. Denne motorvej har forbindelse til Valtrompia-motorvejen, som er fastlagt i finansieringsplanen for det koncessionerede selskab Brescia-Padova, som forespørgeren allerede har rettet henvendelse til Kommissionen om (P-4047/00)(2)

Mener Kommissionen ikke, at fornyelsen af denne koncession er i modstrid med direktiv 92/50/EØF, idet der ikke er blevet foretaget en offentlig europæisk udbudsprocedure i forbindelse med tildeling af koncessionerne(3)?

Kan Kommissionen acceptere, at denne forlængelse uden anvendelse af offentlige udbudsprocedurer foretages mod en overførsel af investeringer i konstruktionen af en ny motorvej?

Når man ser bort fra det nyttige i en motorvej i den pågældende dal, mener Kommissionen da ikke, at hvis man accepterer en sådan byttepolitik mellem koncessionerede selskaber og den offentlige forvaltning til fordel for nye mtorvejsinfrastrukturer, forhindrer man derved opnåelsen af det meget vigtige mål, der er at oprette en ligevægt mellem landevejstransport og jernbanetransport i Den Europæiske Union?

(1) Jf. direktiv fra Ministeriet for Offentlige Arbejder i samarbejde med Ministeriet for Finans, Budget og Økonomisk Planlægning af 20.10.1998, protokol nr. 011790/Finansministeriet.

(2) De investeringer, der er fastlagt i de koncessionerede selskabers finansieringsplan, beløber sig til 2 466 mia. lire (1 273 mio.).

(3) Offentliggjort i EFT L 209 af 24.7.1992, EFT L 199 af 9.8.1993 og EFT L 210 af 21.7.1989.

Svar afgivet på Kommissionens vegne af Frederik Bolkestein

(5. april 2001)

Det ærede parlamentmedlems spørgsmål skal ses på baggrund af de almindelige regler for tildeling af motorvejskoncessioner i medlemsstaterne. Kommissionen har anmodet samtlige medlemsstaters myndigheder om oplysninger vedrørende situationen på dette område i deres land.

Kommissionen undersøger i øjeblikket oplysningerne fra de italienske myndigheder såvel som oplysningerne fra de øvrige medlemsstater med henblik på at fastlægge en sammenhængende holdning til motorvejskoncessioner i Fællesskabet i betragtning af dette områdes store økonomiske betydning.

Kommissionen agter at anmode de italienske myndigheder om alle nødvendige oplysninger med henblik på at vurdere, hvorvidt konstruktionen af en ny motorvejsforbindelse mellem Vicenza og Rovigo og forlængelsen af koncessionen til fordel for det koncessionerede selskab Brescia-Padova, som det ærede parlamentsmedlem henviser til, er forenelige med fællesskabslovgivningen om offentlige kontrakter. Hvis det af undersøgelsen af disse oplysninger skulle fremgå, at de anvendte fremgangsmåder kan være i strid med fællesskabslovgivningen, vil Kommissionen naturligvis følge sagen op.

For så vidt angår koncessionsforlængelsers indvirkning på genoprettelsen af ligevægten mellem landevejs- og jernbanetransport er Kommissionen almindeligvis af den opfattelse, at omkostningerne ved anvendelsen af infrastrukturerne bør bæres af de direkte brugere. Men som led i udarbejdelsen af en hvidbog om den fælles transportpolitik, der vil blive vedtaget inden længe, undersøger Kommissionen, hvilke foranstaltninger der vil kunne genoprette ligevægten mellem landevejs- og jernbanetransport i Fællesskabet, bl.a. ved en nyvurdering af bestemmelserne om infrastrukturafgifter og -finansiering. Heraf fremgår bl.a., at det ikke kan udelukkes, at koncessionsforlængelser, hvortil er knyttet aftaler vedrørende finansieringen af jernbaneinfrastrukturer, i nogle tilfælde kan være med til at forbedre ligevægten mellem landevejs- og jernbanetransport.

Kommissionen ønsker i øvrigt at understrege, således som den gjorde det over for det ærede parlamentsmedlem i forbindelse med dettes skriftlige forespørgsel P-4047/00, at en motorvejskoncession, der forlænges af en statslig myndighed i mulig strid med fællesskabsbestemmelserne om offentlige kontrakter, og uden at koncessionshaveren påtager sig en risiko, der kan sammenlignes med en privat investors risiko under normale markedsøkonomiske vilkår, også skal undersøges i lyset af fællesskabsbestemmelserne om statsstøtte på transportområdet.